Author: MH
Last saved by: agenda0
Company: MH SR

Predkladacia správa

	Podnetom na vypracovanie návrhu novely zákona č. 179/1998 Z. z. o obchodovaní s vojenským materiálom a o doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov, v znení zákona č. 26/2002 Z. z. bola nespokojnosť aplikátorov zákona, nespokojnosť vlády Slovenskej republiky a podnikateľských kruhov s realizáciou obchodovania s vojenským materiálom. Nespokojnosť s realizáciou zákona v praxi je umocnená aj stanoviskami medzinárodných orgánov (Rada bezpečnosti OSN a Rada Európskej únie) hlavne po teroristických útokoch uskutočnených v septembri 2001.
Účelom predloženého návrhu zákona je sprísniť podmienky obchodovania s vojenským materiálom, ktoré sa konkrétne v novele zákona premietajú do stanovenia minimálnych hodnôt základných imaní alebo kmeňového majetku žiadateľov o povolenie. S vojenským materiálom budú môcť podľa navrhovanej novely obchodovať obchodné spoločnosti s minimálne 5 miliónovým základným imaním alebo kmeňovým majetkom. Zo zákona sa tým obmedzí možnosť obchodovať s vojenským materiálom spoločnostiam  s ručením obmedzeným alebo iným právnickým osobám, ktoré nebudú spĺňať požiadavky hodnoty základného alebo kmeňového majetku.
	Návrh zákona celkom obsahuje 35 pozmeňovacích bodov, ktoré mimo iného riešia opodstatnenosť alebo neopodstatnenosť licenčnej komisie. Presnejšie sa upravujú možnosti obchodovania s vojenským materiálom aj tým, že žiadateľ o povolenie musí k žiadosti predložiť aktuálnu ročnú uzávierku a ročnú závierku overenú audítorom, nie staršiu ako dva mesiace, a svoju žiadosť musí doložiť aj potvrdením, že nemá daňové nedoplatky a colné nedoplatky a že má splnené všetky odvody do poisťovní. Oprávnená osoba bude môcť obchodovať s vojenským materiálom v rozsahu uvedenom v udelenom povolení odo dňa zápisu predmetu činnosti do obchodného registra s tým, že oprávnená osoba bude povinná predložiť Ministerstvu hospodárstva SR potvrdenie o zápise do obchodného registra.
	Licenčné konanie sa takisto upravuje  tým, že sa špecifikuje možnosť dovozu vojenského materiálu pre potreby tuzemského výskumu, vývoja, výroby a marketingu.
	Návrh zákona bol zaslaný na medzirezortné pripomienkové konanie. Všetky zásadné rozpory boli odstránené a to ich zapracovaním do textu návrhu zákona. Návrh zákona sa na rokovanie LRV SR predkladá bez alternatívneho riešenia (v otázke licenčnej komisie) na základe stanovísk pripomienkujúcich orgánov a bez  rozporov.
	Predkladaný návrh zákona nebude mať dopad na štátny rozpočet, rozpočet obcí alebo rozpočty vyšších územných celkov v negatívnom zmysle, skôr naopak. Väčšie obchodné firmy alebo výrobcovia vojenského materiálu po znemožnení obchodovania s vojenským materiálom malým firmám, sa lepšie umiestnia na zahraničnom trhu a budú môcť odvádzať do štátneho rozpočtu vyššie poplatky ako doteraz.
	Návrh zákona nie je potrebné  prerokovať v Rade hospodárskej a sociálnej dohody Slovenskej republiky, potom čo bol prerokovaný so zástupcami Asociácie zbrojárskej priemyslu. Návrh zákona je v súlade s Ústavou Slovenskej republiky a s medzinárodnými dohodami, ktoré Slovenská republika uznáva.